SKRIFTLIG FORESPØRGSEL E-3434/02

af Roberta Angelilli (UEN) til Kommissionen

(2. december 2002)

Om: Støtte til jordskælvsofrene i Regionen Molise

Den 31. oktober 2002 ødelagde et voldsomt jordskælv området omkring byen Campobasso i Regionen Molise i Italien. Jordskælvet krævede 27 dødsofre, mens flere hundrede mennesker blev såret, og der opstod store skader på byer, bygninger og kunstværker.

Denne tragiske situation forværres af jordskælvets følgevirkninger, hvor over 11 000 hjemløse foreløbigt huses i teltbyer, hvor de er udsat for kulde, dårligt vejr og sygdomsrisici, og hvor der forekommer plyndringer og vandalisme som f.eks. tyverier og ødelæggelser i forladte bygninger, herunder også kirker og bygningsværker, der udgør en del af kulturarven.

Det er således nødvendigt med en så hurtig genopbygning som muligt i de ramte områder, herunder oprydnings- og rensningsarbejder og øjeblikkelig genetablering af el-, vand- og kloaknettene samt af transport- og sundhedsinfrastrukturerne for at fremme genoptagelsen af de økonomiske aktiviteter.

Med henblik herpå er det uomgængelig nødvendigt straks at yde økonomisk støtte til de ramte områder for at sætte dem i stand til at vende tilbage til normale forhold i løbet af så kort tid som muligt, men selv om den italienske stat og Regionen Molise har gjort en betydelig indsats i denne retning og allerede anmodet det berørte forsikringsselskab (INAIL) om erstatning, er de disponible beløb ikke tilstrækkelige.

Kan Kommissionen, efter at Rådet for nylig har vedtaget forordning (EF) nr. 2012/2002(1) om oprettelse af en solidaritetsfond for ofrene for naturkatastrofer, oplyse:

1. om katastrofen i Regionen Molise er omfattet af nævnte forordnings artikel 2 og 3?

2. om den italienske stat i øjeblikket opfylder kriterierne for at kunne anmode om den i forordningen om Solidaritetsfonden fastsatte støtte i tilfælde af naturkatastrofer?

(1) EFT L 311 af 14.11.2002, s. 3.

Samlet svarafgivet på Kommissionens vegne af Michel Barnierpå skriftlige forespørgsler E-3258/02 og E-3434/02

(30. januar 2003)

Kommissionen føler med ofrene for jordskælvet i Molise.

Som svar på den seneste oversvømmelse i sommeren 2002, der hærgede mange dele af Centraleuropa, foreslog Kommissionen straks oprettelsen af Den Europæiske Unions Solidaritetsfond (EUSF), som er et nyt finansielt instrument med midler på op til 1 mia. EUR pr. år. Målet er først og fremmest at yde omgående støtte til de mennesker, regioner og lande, der er berørte af større katastrofer, og således hjælpe dem med at vende tilbage til normale livsbetingelser så hurtigt som muligt. Efter tæt samarbejde med Parlamentet og Rådet blev det nye instrument indført på rekordtid og trådte i kraft den 15. november 2002(1).

Som større katastrofe betragtes i henhold til denne forordning enhver katastrofe, der forvolder skader, som i en medlemsstat eller et land, der har indledt tiltrædelsesforhandlinger, vurderes til mere end 3 mia. EUR eller mere end 0,6 % af BNI. I Italiens tilfælde anvendes tærsklen på 3 mia.

En region kan under ganske særlige omstændigheder ligeledes modtage midler fra fonden, når regionen er blevet ramt af en usædvanlig katastrofe, som berører størstedelen af befolkningen med alvorlige og vedvarende følger for livsvilkårene og den økonomiske stabilitet i regionen.

En mobilisering af EUSF forudsætter, at Kommissionen modtager en anmodning fra de nationale myndigheder senest ti uger efter den første skade. Ved skader, der indtræffer mellem den 1. august og den 15. november, datoen for EUSF-forordningens ikrafttræden, skal anmodningerne være modtaget senest to måneder efter sidstnævnte dato.

De italienske myndigheder har netop sendt Kommissionen en anmodning om støtte fra Den Europæiske Solidaritetsfond. Kommissionens tjenestegrene er i gang med at behandle anmodningen. Såfremt anmodningen opfylder kravene i forordningen om oprettelse af denne fond, vil Kommissionen hurtigst muligt foreslå budgetmyndigheden et ændrings- eller tillægsbudget, der tager sigte på at opnå det støttebeløb, der anses for at være passende.

Desuden undersøger Kommissionen inden for rammerne af mål 1-programmet for regionen Molise på en konstruktiv måde ethvert forslag til ændring af det regionale operationelle program for at gøre det muligt at koncentrere de til rådighed stående midler på de vigtigste foranstaltninger, hvormed de alvorligste problemer, som har ramt de mennesker, der er blevet ofre for jordskælvet, målrettet og effektivt kan bekæmpes. En yderligere tildeling af midler vil eventuelt kunne komme på tale inden for rammerne af resultatreserven. Denne vil fra 2004 blive allokeret til programmet, forudsat at midtvejsevalueringen viser sig at være positiv.

Regionen Molise kan anvende foranstaltning 4.15 i det regionale operationelle program for 2000-2006 under strukturfondenes mål 1, der medfinansieres af Den Europæiske Udviklings- og Garantifond for Landbruget (EUGFL), Udviklingssektionen. Denne foranstaltning foreskriver en genskabelse af produktionspotentiale i skove, som er blevet skadet ved brand og naturkatastrofer og indførelse af hensigtsmæssige beskyttelsesforanstaltninger. Der påtænkes en offentlig støtte på omkring 0,6 mio. EUR, hvoraf 0,3 % kommer fra EUGFL.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.